Makaó piaci alapú gazdasága továbbra is hatékonyan működött, a gazdasági növekedést azonban súlyosan érintette a szerencsejáték-bevételek csökkenése, amelyekre Makaó KKT túlzott mértékben támaszkodik. Az emelkedő megélhetési és lakhatási költségekkel küzdő átlagpolgárok életének javítása alapvető prioritást jelent. Gyorsan haladt Makaó gazdasági együttműködése és integrációja a szárazföldi Kínával, különösen Kuangtung tartománnyal, ami elősegíti Makaón a földterület- és az emberierőforrás-hiány leküzdését. Modernizálni kell és hatékonyabbá kell tenni a makaói kormány működését; ebben az összefüggésben igazgatási reformokat jelentettek be.

A polgárok alapvető jogait és szabadságait továbbra is tiszteletben tartották. Pozitív lépések történtek az alacsony fizetéssel rendelkező munkavállalók béreinek javítására, valamint a családon belüli erőszak és az emberkereskedelem elleni küzdelem terén. A makaói média továbbra is sokféle véleményt közvetít, annak ellenére, hogy vannak aggályok a növekvő öncenzúra miatt.

2015-ben továbbra is jól működött az „egy ország–két rendszer” elv, a Makaó KKT, egész Kína és a nemzetközi közösség javát szolgálva. 2015 volt a Chui Sai On kormányzó által vezetett új makaói kormány első teljes hivatali éve. A kormány hivatalba lépése zökkenőmentesen történt és összhangban volt az alaptörvénnyel. A kormányzó bejelentette, hogy a kormány külön hangsúlyt fog fektetni a Makaó lakosságával folytatott kommunikációra.

A média sokrétű maradt és korlátozások nélkül kifejezésre juttathatott többféle véleményt. Egyre nő az öncenzúra, különösen a kínai nyelvű médiában és a kínai ügyekről szóló tudósítások esetében. A nemzetközi média szabadon működik.

Továbbra is aggodalomra ad okot a szexuális irányultságon és a nemi identitáson alapuló diszkrimináció különösen a foglalkoztatás, az oktatás és az egészségügy területén. 2015 januárjában pozitív lépésre került sor: a Törvényhozó Gyűlés törvényt fogadott el, melynek értelmében a kapcsolati erőszak bűncselekménynek minősül. Az azonos nemű párkapcsolatok nem tartoznak a törvény hatálya alá. Az ENSZ Kínzás Elleni Bizottsága megkérdőjelezte ezt a határozatot és arra sürgette a kormányt, hogy terjessze ki a védelmet valamennyi, intim kapcsolatban élő személyre, tekintet nélkül a szexuális irányultságra. A jogvédők rámutattak arra, hogy az ENSZ Gazdasági, Szociális és Kulturális Jogok Bizottsága arra ösztönözte Makaót, hogy fogadjon el a leszbikus, meleg, biszexuális és transznemű személyekre vonatkozó, átfogó diszkrimináció ellenes jogszabályt.

A nemek közötti egyenlőség előmozdítása terén előrelépés történt. 2015 májusában a Munkaügyi Hivatal a munkaügyi kapcsolatokról szóló törvényre vonatkozó módosítástervezetet nyújtott be. A tervezetben javasolják a fizetett szülési szabadság 14 nappal való meghosszabbítását és az apasági szabadság bevezetését. A jogalkotási javaslatokat még nem fogadták el. Több jogszabályra van szükség a nemek közötti egyenlőség előmozdításához, például a szexuális zaklatás terén.

Makaó KKT kormánya további komoly erőfeszítéseket tett a határon átnyúló bűnözés, különösen az emberkereskedelem elleni küzdelemben. Az Emberkereskedelem Elleni Visszatartó Intézkedésekkel Foglalkozó Bizottság, amely egy, a kormányzat, a bűnüldözés, az igazságszolgáltatás és a szociális ügyek képviselőit tömörítő, több területet átfogó szerv, folytatta az emberkereskedelem elleni küzdelmet, továbbá a megelőzést és az áldozatvédelmet célzó intézkedések végrehajtását. A tevékenységek közé tartozott a bírák, ügyészek, ügyvédek és egyéb szakemberek képzése. Az ENSZ Kínzás Elleni Bizottsága 2015 decemberében aggályainak adott hangot az emberkereskedelemmel kapcsolatban lefolytatott büntetőeljárások és ítéletek alacsony számával kapcsolatban, holott a panaszok száma nagy. Makaót arra sürgette, hogy gyorsítsa fel a bűncselekmény elkövetésével gyanúsított személyek elleni büntetőeljárást és nyújtson további képzéséket a tisztviselőknek. A kormány kijelentette hajlandóságát a probléma megoldására és üdvözölte a nemzetközi partnerekkel, így az Európai Unióval való együttműködést.

Makaó nem juttatta hatékonyan érvényre az egyesülési szabadságot és a kollektív tárgyalásokat a Nemzetközi Munkaügyi Szervezet egyezményeiben meghatározottaknak megfelelően. A magánszemélyek által a szakszervezetekkel és a kollektív tárgyalásokkal kapcsolatban benyújtott törvényjavaslatokat a Törvényhozó Gyűlés ismételten elutasította. A munkavállalók szabadon részt vehetnek szakszervezeti tevékenységekben és szervezett fellépésekben, azonban nincsenek védve szankcióktól. A munkaügyi kapcsolatokról szóló törvény 70. cikke szerint a munkaadó jogos indok nélkül felmondhat a munkavállalónak kismértékű kompenzáció nyújtása mellett.

Korrupció-ellenesség Január 1-jén hatályba lépett a külkereskedelem területén elkövetett korrupció elleni új törvény, mely tiltja a csúszópénzek felkínálását a Makaó KKT területén kívül szolgálatot teljesítő tisztviselők részére. Ez az intézkedés összhangban van az Egyesült Nemzetek Korrupció elleni egyezményével.

Márciusban a Korrupcióellenes Bizottság (a továbbiakban: CCAC) benyújtotta a 2014-es éves jelentését. A jelentés szerint 2013-hoz képest, míg az összes panaszok száma enyhén csökkent, addig a büntetőfeljelentések száma nagymértékben csökkent. A CCAC kijelentette, hogy kivizsgálja a csökkenés okát. A jelentés kiemelte a lakosság részvételének fontosságát is, ugyanis a vizsgálatok 96%-át lakossági panaszok alapján indították. Közszolgák követték el a legtöbb olyan jogsértést, mint pl. az irathamisítás, a hatalommal való visszaélés, a csalás és a sikkasztás bűntettét. A kormányzó 2014-es megválasztásával kapcsolatban nem nyújtottak be panaszokat. 2015-ben Makaó együttműködött az ENSZ két tisztviselője elleni vizsgálatban, akiket azzal vádoltak, hogy egy makaói fejlesztőtől csúszópénzeket fogadtak el.

Gazdasági fejlemények

Makaó 2015-ben mély recesszióba zuhant. A GDP 2015-ben reálértéken 20,3%-kal esett vissza a 2014-es 0,9%-os csökkenést követően. A zuhanás a Makaó szerencsejáték ágazatában bekövetkezett drámai lassulásra vezethető vissza. A szerencsejáték-ágazat 2002-es liberalizálása óta ez volt az ágazat legrosszabb éve. A bevételek 2015-ben 34,3%-kal csökkentek 231 milliárd MOP-ra, ami öt év óta a legalacsonyabb szint. Ez annak tudható be, hogy Kína korrupció elleni szigorú fellépései elijesztették a nagy tétekre menő játékosokat és a lassuló gazdaság hátrányosan érintette a szerencsejáték-tömegpiacot. A bevételzuhanás ellenére Makaó továbbra a világ legnagyobb szerencsejáték-piaca. Azonban a bevételcsökkenés azt jelentette, hogy Makaó legszorosabb versenytársához – Las Vegashoz – viszonyított jelentősége a 2014-es 7-szeres forgalomról 2015-ben 4,6-szoros forgalomra esett vissza. A turizmus visszaesett, a turistaérkezések száma 2015-ben 2,6%-kal 30,7 millióra csökkent.

Másfelől a magánfogyasztás és a kormányzati kiadások reálértéken 2,4%-kal, illetve 4,2%-kal nőttek 2015-ben, mérsékelve a gazdasági visszaesést. A munkanélküliségi ráta az egész évben 2% alatt maradt. A munkaerőpiac továbbra is szűk, az importált munkaerő száma 2015 végén 181 646 fővel magas szintet ért el. Az inflációs nyomás a 2014. évi 6%-ról 2015-ben 4,6%-ra mérséklődött.

Az összberuházás tovább nőtt az új szerencsejáték-üdülők és -szállodák, valamint az infrastrukturális létesítmények építésének köszönhetően. Az építés alatt álló hat mega-méretű kaszinószállodából három 2015-ben nyílt meg. A gazdasági diverzifikáció előmozdítása és a szerencsejáték-ágazat túlzott növekedésének feltartóztatása érdekében a kormány vállalta, hogy 2023-ig évi 3%-ban maximalizálja az új szerencsejáték-asztalok számát. Ezért az új szerencsejáték-asztalok elosztása a kormány és a szerencsejáték-üzemeltetők közötti kemény tárgyalások és/vagy közvetítések tárgyát képezte. 2015-ben Makaó kormánya 350 új szerencsejáték-asztalt engedélyezett.

Makaó hat kaszinó-koncessziója 2020 és 2022 között jár le. A kormány kijelentette, hogy nyilvános konzultációt fog folytatni a koncessziók megújításának folyamatáról és részletes elemzést végez Makaó szerencsejáték-iparának jövőjéről. A szerencsejáték-üzemeltetőket arra sürgetik, hogy az integrált üdülők részeként több nem szerencsejáték-létesítményt fejlesszenek ki, ami egyike lesz azoknak a kulcsfontosságú szempontoknak, amelyeket az új szerencsejáték-asztalok elosztása és az engedélyek esetleges megújítása során figyelembe fognak venni.

Mivel a fiskális bevételek jelentős része a szerencsejáték-adóból származik, a szerencsejáték-ágazatban bekövetkezett jelentős visszaesésnek megfelelően 2015-ben a fiskális bevételek is visszaestek. 2015 első tíz hónapjában az összes fiskális bevétel 29,7%-kal 109,8 milliárd MOP-ra csökkent. Mindezek alapján Makaó KKT kormánya évek óta először enyhe megszorító intézkedéseket vezetett be a kiadások visszafogására. A kormány biztosítékokat adott afelől, hogy a megélhetésre, a szociális ellátásra és az állami beruházási projektekre elkülönített költségvetéseket nem érintik ezek az intézkedések. Makaó KKT kormánya az elmúlt öt évben (2010–2014) az adóbevételek kevesebb mint felét költötte el, ezáltal (a 2015 végi adatok szerint) 345 milliárd MOP-t kitevő tartalékokat halmozott fel, hogy kezelni tudja a gazdasági ingadozásokat. A 2015-ös költségvetési többlet azonban jelentősen csökkent és 29,3 milliárd MOP volt, szemben az előző két évvel, amikor a többlet több mint 90 milliárd MOP-t tett ki. Chui Sai On kormányzó 2016-os politikai beszédében arra figyelmeztetett, hogy a szerencsejáték-bevételek tovább fognak csökkenni, de megerősítette, hogy ez nem érinti a megélhetést. Azt is elmondta, hogy növelni fogják a lakosságnak nyújtott különböző támogatásokat és folytatni fogják a 2008 óta működő készpénzjuttatási politikát. 2016-ban az állandó lakosok 9000 MOP-t, a nem állandó lakosok 5400 MOP-t kapnak, hasonlóan azokhoz az összegekhez, amelyeket 2015-ben kaptak.

A kormányzó politikai beszédében a gazdaság erősítését szolgáló ütemtervet is ismertetett. A kulcsfontosságú kezdeményezések között intézkedések szerepeltek a szerencsejáték-iparág egészséges fejlesztésére, a „centrum és platform” politika fejlesztésének intenzívebbé tételére, az új iparágak számára kedvező környezet teremtésére és a helyi kis- és középvállalkozások (kkv-k) támogatására, a helyi lakosok munkavállalói jogainak védelmezésére, és a regionális együttműködés megerősítésére. A „centrum és platform” politika Makaó turisztikai és üdülési világcentrummá, valamint a Kína és a portugál nyelvű országok közötti, üzleti és kereskedelmi együttműködési szolgáltatási platformmá való átalakítására vonatkozik.

A gazdaság szárazföldi Kínával folytatott, határon átnyúló együttműködés keretében megvalósítandó diverzifikációját célzó erőfeszítésekkel összhangban Zhuhai és Makaó kormányai áprilisban elindították a Hengqin kísérleti szabadkereskedelmi övezetet. A Hengqin övezet számára összesen 33 projektet választottak ki és 875 makaói vállalkozás jelentette be üzleti tevékenységét, hogy vállalkozhasson a kísérleti szabadkereskedelmi övezetben. Mindkét oldal felmérte annak lehetőségeit, hogy a makaói forgalmi rendszámtáblával ellátott járművek könnyebben léphessenek be a kísérleti szabadkereskedelmi övezetbe. Makaó hatóságai arra ösztönözték a kkv-kat és a fiatal vállalkozókat, hogy működjenek együtt a szárazföldi Kínával a Hengquin-projektekben.

Decemberben a KNK Államtanácsa arról határozott, hogy Makaó 85 négyzetkilométernyi parti tengerei (a Duck Channel egy része és az a földterület, amelyen a Barrier Gate ellenőrzőpont fekszik) Makaó KKT felségjoga alá kerülnek. Ennek eredményeként Makaó kijelölt parti tengerének mérete háromszor nagyobb Makaó szárazföldi területénél. Makaó ezt megelőzően sohasem gyakorolt felségjogot a parti tengere felett. Továbbá, 2016 elején Makaó és az érintett kínai hatóságok három megállapodást írnak alá a vízügyek, a tengeri közlekedés és a tengerhasználat területén való együttműködés javításáról. A megállapodások szerint a földterületnyeréssel kapcsolatos javaslatokat az Államtanácsnak kell benyújtani, és az újonnan nyert földterületeken nem engedélyezett a szerencsejáték.

Makaó szárazföldi Kínával való integrációja rohamosan folytatódott a kétoldalú szabadkereskedelmi megállapodásuk, a szorosabb gazdasági partnerségi megállapodás (CEPA) keretében. Novemberben Makaó és Kína szolgáltatás-kereskedelemről szóló megállapodást írt alá, melynek értelmében Kína 2016. június 1-jétől teljes mértékben vagy részben megnyílik Makaó szolgáltatási iparága előtt 153 ágazatban. Kína kötelezettséget vállalt arra, hogy 2015-ig megvalósítja a szolgáltatás-kereskedelem teljes mértékű liberalizációját Makaóval.

Makaó továbbra is ki van téve a pénzmosásnak, mivel az erős szerencsejáték-iparága csatornákat nyújt a szárazföldről jövő illegális pénzáramlások számára. Az ez elleni fellépés érdekében Makaó és Kína augusztusban mérföldkőnek számító megállapodást írt alá, melynek keretében jelentősen növelik az együttműködést és javítják a Pénzügyi Akció Munkacsoport javaslatainak végrehajtását. Az új együttműködési megállapodás a Makaó Pénzügyi Hatósága és a Kínai Központi Bank (People's Bank of China) közötti egyetértési megállapodás formáját öltötte. A megfigyelők bírálták a megállapodást, mert az nem elég világos és nem elég részletes, továbbá megkérdőjelezték annak jogszerűségét, hogy Makaó Pénzügyi Hatósága érzékeny személyes adatokat ad át a Kínai Központi Banknak. Ezzel párhuzamosan Makaó Pénzügyi Nyomozóirodája (a pénzmosás elleni küzdelemért felelős kormányzati iroda) pénzmosás elleni együttműködési jegyzőkönyveket írt alá az USA Pénzügyi Bűncselekményekkel foglalkozó Hálózatával, az Orosz Szövetségi Pénzügyi Monitoring Szolgálattal és az Egyesült Királyság Pénzügyi Nyomozóegységével. Makaó ezt megelőzően együttműködési jegyzőkönyveket írt alá Portugáliával, Hongkonggal, Dél-Koreával, Indonéziával, a Fülöp-szigetekkel, Thaifölddel, Japánnal, Malajziával, Szingapúrral, a Fidzsi-szigetekkel és Ausztráliával.